|  |
| --- |
| Sebahagian turutan rencana mengenai |
| Orang Yahudi dan Agama Yahudi |
| Bintang Nabi Daud Menorah |
| Siapakah seorang Yahudi? · Etimologi · Budaya |
| AgamaTuhan dalam agama Yahudi (Nama) Prinsip keimanan · Mitzvot (613) Halakha · Shabbat · Cuti Sembahyang · Tzedakah Brit · Bar / Bat Mitzvah Perkahwinan · Kematian Falsafah · Etika · Kabbalah Adat · Sinagog · Rabai |
| TeksTanakh(Torah · Nevi'im · Ketuvim)TargumTalmud (Misnah · Gemara)Sastera (Midrash · Tosefta)Misnah Taurat · Tur Shulchan Aruch Zohar · Tanya |
| PerkaumanAshkenaz · Sefarad · Mizrah Romaniot · Yahudi Itali · Yahudi Yaman Afrika · Habsyi · Bukhara ·  Georgia • Gunung · Cina India · Khazar · Karaim •  Samaria • Kriptoyahudi |
| PendudukOrang Yahudi mengikut negara · RabaisPerbandingan pendudukIsrael · Amerika Syarikat · Rusia Iraq · Sepanyol · Portugal · Itali Poland · Jerman · Bosnia Latin America · Perancis England  · Belanda · Kanada Australia · Hungary · India Turki · Greece · Afrika Iran · China · Pakistan · Romania · Senarai tokoh Yahudi |
| MazhabOrtodoks · Konservatif Pembaharuan · Pembinaan semula Liberal · Karaite · Kemanusiaan Pembaharuan · Alternatif |
| BahasaIbrani · Yiddish Yahudi-Parsi · Ladino Yahudi-Arami · Yahudi-Arab |
| SejarahGaris masa · KetuaSilam · Kuil pembuangan Babylon Baitulmaqdis/Kuil Suci(dalam agama Yahudi · Garis masa) Bani Hasmonea · Sanhedrin Schisms · Farisi perang Yahudi-Rom agama Kristian dan YahudiIslam dan agama Yahudi Diaspora · Zaman Pertengahan Sabbateans · Hasidism · Haskalah Pembebasan · Holokus · Aliyah Israel (sejarah) percanggahan Arab · Tanah Israel Baal teshuva · Penindasan Antisemitisme (sejarah) |
| PolitikZionisme(Buruh · Pengulangkaji  Kewarakan · Umum) Bundisme · Agudath Israel Sedunia Feminisme Yahudi · Politik Israel Yahudi sayap kiri · Yahudi sayap kanan |
| * l
* b
* s
 |

Sembahyang Pagi, 2005.
Orang Yahudi bersembahyang di Tembok Meratap, Baitulmuqaddis, 2010.
Klip video sembahyang Yahudi, daripada arkib Syarikat Berita Israel Saluran 2 Israel
**Sembahyang Yahudi** (Ibrani: תְּפִלָּהcode: he is deprecated , ***tefillah*** [tfiˈla]; jamak תְּפִלּוֹת *tefillot* [tfiˈlot]; yi Templat:IPA-yi, jamak תּפֿלותcode: yi is deprecated  *tfilles* [ˈtfɪləs]; Inggeris Yahudi: **davening** /ˈdɑːvənɪŋ/ daripada bahasa Yiddish דאַווןcode: yi is deprecated  *davn* "sembahyang") ialah pembacaan sembahyang yang merupakan salah satu bentuk ibadat Yahudi Rabinik. Sembahyang-sembahyang ini boleh dijumpai dalam *Siddur*, kitab sembahyang Yahudi tradisional yang biasanya mengandungi arahan dan tafsir.

Sembahyang ialah satu "upacara hati"—iaitu melibatkan keikhlasan, takwa, khusyuk dan iman—dan telah diperintahkan dalam kitab Taurat. Ia tidak mempunyai waktu khusus untuk menunaikannya dan wajib untuk lelaki dan wanita Yahudi. Walau bagaimanapun, bacaan untuk lelaki dan wanita dibezakan dalam hukum rabinik: Lelaki Yahudi wajib sembahyang tiga kali sehari dalam jangka waktu tertentu (*zmanim*), sedangkan mengikut banyak pendapat wanita hanya diwajibkan untuk sembahyang sekali dua sehari, dan mungkin tidak perlu membaca bacaan tertentu.

Menurut cara tradisional, terdapat tiga sembahyang setiap hari:

* Sembahyang pagi: *Syakharit* atau *Syaharit* (שַחֲרִית, "pagi")
* Sembahyang petang: *Minkha* atau *Minha* (מִנְחָה), dinamakan sempena persembahan tepung yang menyertai korban di Bait Suci Baitulmuqaddis dahulu,
* Sembahyang malam: *Arvit* (עַרְבִית, "malam, maghrib") atau *Maariv* (מַעֲרִיב, "penanda malam")

Dua sembahyang tambahan dibacakan pada Sabat dan hari perayaan:

* *Musaf* (מוּסָף, "tambahan") dibacakan oleh jemaah Ortodoks dan Konservatif pada hari Sabat, hari raya Yahudi utama (termasuk Khol HaMoed), dan Rosy Khodesy.
* *Ne'ilah* (נְעִילָה, "penutupan"), dibacakan hanya pada Yom Kippur.

Perbezaan dibuat antara sembahyang bersendirian dan sembahyang berjemaah, yang memerlukan korum yang dikenali sebagai *minyan.* Sembahyang berjemaah lebih utama kerana sesetengah bacaan yang tidak dibaca berseorangan dapat disertakan.

Menurut riwayat Yahudi, banyak bacaan standard kontemporari telah dikarangkan oleh para pendeta Perhimpunan Agung dari awal zaman Bait Suci Kedua (516 SM – 70 TM). Bahasa bacaan-bacaan ini, walaupun jelas dari zaman tersebut, sering menggunakan simpulan bahasa Alkitab. Rukun-rukun sembahyang untuk zaman sekarang telah dimantapkan pada era Tannaim (zaman pendeta dan ulama mengembangkan, mencatat dan mengulas syariat, hukum-hakam, riwayat dan tafsir Taurat, pada abad ke-1–2 TM), dengan beberapa penokokan dan bacaan berkenaan rahmat ditambahkan kemudian. Buku sembahyang Yahudi muncul pada awal Zaman Pertengahan semasa zaman Geonim Babylonia (abad ke-6–11 TM).

Sepanjang 2000 tahun yang lalu, kelainan tradisi telah muncul dalam adat liturgii—yakni pemujaan, ibadat, sembahyang—beberapa masyarakat Yahudi, seperti Yahudi Ashkenaz, Sefardi, Yaman, Palestin dan lain-lain, ataupun liturgi yang agak baharu seperti Hasidut, dan Khabad. Walau bagaimanapun, perbezaannya kecil jika dibanding dengan persamaannya. Kebanyakan liturgi Yahudi dinyanyikan atau didikirkan dengan melodi tradisional atau *trop*. Saumaah boleh melantik atau mengupah seorang *hazzan* (pendikir) profesional atau orang awam untuk mengimami jemaah dalam sembahyang, terutamanya pada hari Sabat atau perayaan.

Asal usul dan sejarah
---------------------

### Asalnya menurut Alkitab

Menurut Talmud Babylonia, sembahyang ialah satu suruhan kitab:

> Beribadat kepada-Nya dengan sepenuh hati dan sepenuh jiwamu' – Upacara apakah yang dilakukan dengan hati? Iaitu sembahyang.
> 
> 

Berdasarkan petikan ini, ahli falsafah Yahudi zaman pertengahan bernama Mosye ben Maimon menyenaraikan sembahyang harian sebagai salah satu daripada 613 suruhan agama. Beliau memutuskan bahawa perintah itu tertunai dengan mana-mana doa pada bila-bila masa dalam sehari, bukan dengan bacaan tertentu; oleh itu ia tidak bergantung pada masa, dan wajib bagi kedua-dua lelaki dan wanita Yahudi. Namun lain pula halnya dengan keperluan untuk mengucapkan bacaan-bacaan tertentu pada waktu-waktu tertentu, yang ditentukan oleh rabai dan bukan berdasarkan hukum kitab.

### Bilangan sembahyang setiap hari

Rabbi Yisrael Meir HaCohen Kagan, "Khofetz Khaim", dalam sembahyang semasa usia lanjut
Rujukan tambahan dalam Alkitab Ibrani telah ditafsirkan untuk menunjukkan bahawa Raja Daud dan nabi Daniel bersembahyang tiga kali sehari. Dalam Mazmur, Daud bersabda:

> Petang, pagi dan tengah hari aku akan berdoa dan meratap kuat, dan Dia akan mendengar suaraku.
> 
> 

Dan dalam Kitab Daniel:

> Apabila Daniel mengetahui bahawa surat itu telah ditandatangani, masuklah dia ke rumahnya. Dalam bilik atasnya terdapat jendela-jendela yang terbuka menghadap Yerusalem. Tiga kali sehari dia bertelut, berdoa, dan mengucap syukur kepada Allahnya, seperti yang biasa dilakukannya selama ini.
> 
> 

Talmud memberikan dua sebab mengapa terdapat tiga sembahyang asas setiap hari:

1. Setiap upacara sembahyang berbetulan dengan upacara korban di Bait Suci Baitulmuqaddis: persembahan *Tamid* pagi, persembahan *Tamid* petang, dan pembakaran semalaman persembahan terakhir.
2. Menurut Rabai Jose bar Hanina, setiap daripada tiga orang nabi bersamaan dengan satu sembahyang: Abraham pagi, Ishak tengah hari dan Yaakub petang. Pandangan ini disokong dengan ayat-ayat kitab yang menyatakan setiap seorang nabi bersembahyang pada waktu yang disebutkan. Akan tetapi, walaupun dengan pandangan ini, waktu tepat sembahyang itu diadakan, dan lebih-lebih lagi seluruh konsep sembahyang *musaf*, semuanya tetap berasaskan korban.

### Perkembangan Teks Sembahyang

Lihat juga: Siddur
Bahagian terawal bacaan sembahyang Yahudi ialah *Syema Yisrael* dan Berkat Pendeta, yang terdapat dalam Taurat.

Maimonides menegaskan bahawa sebelum kaum Yahudi ditawan Babylonia pada abad ke-6 SM, orang Yahudi menyusun bacaan sembahyang sendiri. Selepas ditawan, apabila kaum Yahudi kurang faham bahasa Ibrani dan sukar menyusun bacaan sembahyang dalam bahasa Ibrani, Pendeta Besar Ezra dan para pendeta lain menyusun *Amidah*. Penyelidikan moden daripada gerakan Wissenschaft des Judentums abad ke-19 di Jerman, serta analisis teks yang dipengaruhkan penemuan Naskhah Laut Mati pada abad ke-20, menunjukkan bahawa bermula dari zaman Bait Kedua, terdapat upacara dan bacaan tertentu untuk acara-acara agama, dan dibuat di tempat lain selain Baitulmuqaddis dan Bait Suci. Upacara dan bacaan ini semua menggunakan bahasa dan konsep-konsep keagamaan yang kemudiannya menjadi dominan dalam sembahyang Yahudi dan dalam sesetengah kes Kristian juga.

Rukun sembahyang Yahudi moden ditetapkan semasa zaman Tannaim, "daripada periwayatan mereka, yang kemudiannya diturunkan dalam bentuk bertulis, kita ketahui bahawa generasi rabai yang aktif pada masa penghancuran Bait Kedua (70 Masihi) memberikan rukun sembahyang Yahudi dan isi kandungannya—walaupun hanya dalam bentuk garis kasar." Liturgi ini termasuk bacaan dua kali sehari Syema, Amidah, dan bacaan beramai-ramai Taurat secara bergilir-gilir.

Bacaan *Amidah* (atau *Syemoneh Esreh*) dikatakan berasal daripada Perhimpunan Agung pendeta (pada zaman Ezra, semasa Alkitab hampir lengkap ditulis), namun sumber lain mengesyaki ia dimantapkan oleh Simeon HaPakoli pada akhir abad pertama. Walaupun begitu, pada abad ke-1 susunan kata-kata doa berkat belum lagi tetap, dan berbeza dari tempat ke tempat. Namun pada Zaman Pertengahan, teks doa berkat hampir mantap, dan serupa dengan yang digunakan pada masa kini.

Bacaan Taurat (lima kitab Nabi Musa) dan Nevi'im ("Nabi-nabi") dalam sembahyang telah ditentukan dalam kitab Misynah dan Talmud, begitu juga doa berkat yang perlu dibacakan sebelum dan selepas membaca Syema. Bahagian lain dalam upacara sembahyang, seperti *Pesukei dezimra* (membaca mazmur dan ayat-ayat kitab lain), tidak banyak disebut dalam sumber-sumber awal tetapi telah menjadi mantap melalui adat.

Buku sembahyang tertua berasal dari zaman Geonim Babylonia, ketua-ketua pendeta Yahudi terkemuka yang berfungsi seperti ulama dan mufti; "beberapa antara buku-buku tersebut disusun oleh ulama rabai terkemuka atas permintaan komuniti yang tinggal jauh serta inginkan teks berwibawa untuk bacaan sembahyang yang diperlukan bagi kegunaan harian, Sabat, dan perayaan." Pengkodifikasian terawal buku sembahyang ini diusahakan oleh Rav Amram Gaon dari Sura, Babylon, sekitar tahun 850 Masihi. Separuh abad kemudian, Rav Saadia Gaon, juga dari Sura, menyusun kitab sembahyang *siddur*, yang mana arahan dan panduan sembahyangnya ditulis dalam bahasa yang biasa digunakan di rantau tersebut, bahasa Arab. Ini menjadi asas kitab sembahyang *Makhzor Vitri* oleh Simkha ben Samuel (abad ke-11 di Perancis), yang berdasarkan gagasan rabai dan guru beliau, Rasyi. Satu lagi pengungkapan sembahyang ditambahkan oleh Maimonides kepada hukum-hakam sembahyang dalam Misyneh Torah: ini membentuk asas liturgi Yaman, dan telah mempengaruhi upacara-upacara agama lain. Sejak itu, semua buku sembahyang Yahudi mempunyai turutan dan kandungan asas yang sama.

Siddur dicetak oleh Soncino di Itali seawal-awal tahun 1486 tetapi diedarkan pertama kalinya secara besar-besaran pada tahun 1865. Siddur mula muncul dalam bahasa-bahasa daerah seawal tahun 1538. Terjemahan Inggeris yang pertama, oleh Gamaliel ben Pedahzur (nama samaran), muncul di London pada tahun 1738; terjemahan yang berlainan dilancarkan di Amerika Syarikat pada tahun 1837.

Sepanjang 2000 tahun yang lalu, cabang-cabang agama Yahudi telah menghasilkan kelainan dalam adat liturgi Rabinik dalam pelbagai masyarakat Yahudi, dan setiap satu memiliki *nusakh* (liturgi adat) yang sedikit berbeza. Perbezaan paling besarnya adalah antara adat Ashkenaz dan Sefard, namun ada masyarakat lain (misalnya, Yahudi Yaman dan Itali, juga pada masa lalu, Yahudi Palestin), dan liturgi-liturgi yang agak baharu seperti Hassid, Khabad, dan yang lain juga memiliki adat, kelainan, dan bacaan khusus yang berbeza. Akan tetapi, perbezaan antara semua adat ini kecil dibandingkan dengan persamaannya. Aliran Yahudi Reformasi juga memiliki versi sendiri.

### Teks dan Bahasa

Menurut halakhah, yakni syariat Yahudi, semua bacaan sembahyang berseorangan dan hampir semua bacaan sembahyang berjemaah boleh dibaca dalam mana-mana bahasa yang difahami penyembahyang itu. Sebagai contoh, *Misynah* menyebutkan bahawa *Syema* tidak perlu dibacakan dalam bahasa Ibrani. Senarai bacaan yang harus disebut dalam bahasa Ibrani terdapat dalam Misynah, dan antara semua ini hanya doa Berkat Pendeta sahaja yang masih digunakan hari ini, sementara yang lain ialah doa yang harus disebut hanya di Bait Suci Baitulmuqaddis, oleh seorang pendeta, atau oleh seorang Raja yang berkuasa.

Namun demikian, kebanyakan saumaah Ortodoks Ashkenaz biasanya menggunakan bahasa Ibrani kecuali untuk sejumlah kecil doa, termasuk Kadisy dan Yekum Purkan dalam bahasa Aramia, dan Gott Fun Avraham, yang ditulis dalam bahasa Yiddish. Dalam aliran Yahudi yang lain, terdapat banyak keragaman: masyarakat Sephardi mungkin menggunakan bahasa Ibrani-Sepanyol atau Portugis untuk banyak doa, tetapi itu biasanya untuk doa tambahan dan bukan untuk doa-doa yang telah mantap; saumaahKonservatif cenderung menggunakan bahasa tempatan sedikit sebanyak; dan di beberapa saumaah Reformasi, mungkin hampir seluruh upacara sembahyang dilakukan dalam bahasa tempatan.

Bahasa sembahyang, walaupun jelas berasal dari zaman Bait Kedua, sering menggunakan simpulan bahasa daripada Alkitab, dan menurut beberapa pihak berwibawa, seharusnya tidak mengandungi ungkapan-ungkapa daripada rabai atau Misynah kecuali dalam bahagian Misynah yang disertakan.

Kelainan Mengikut Mazhab
------------------------

Upacara sembahyang mazhab Yahudi Konservatif umumnya mengikut format asas yang serupa dengan Yahudi Ortodoks, tetapi dengan kelonggaran dalam doktrinnya dan membenarkan doa dalam bahasa Inggeris. Walaupun begitu, terdapat banyak perbezaan antara setiap jemaah Yahudi Konservatif. Dalam jemaah tradisionalis, upacara sembahyangnya hampir sama dengan mazhab Yahudi Ortodoks, hampir seluruhnya dalam bahasa Ibrani (dan Aramia) kecuali untuk segelintir perkara, termasuk menghapuskan pelajaran tentang korban di Bait, dan mengubah doa untuk pengembalian sistem korban. Di saumaah Konservatif yang lebih liberal, antara perubahannya ialah menggunakan bahasa Inggeris dalam sepertiga bacaan sembahyang; menyingkatkan atau menggugurkan banyak doa pembuka; dan menggantikan beberapa doa tradisional dengan bentuk yang lebih moden. Perubahan-perubahan ini dibuat atas pelbagai sebab, seperti menggalakkan kesamarataan dalam bahasa, mengurangkan rujukan kepada mengembalikan upacara korban di Bait Suci, dan membuka jalan untuk memansuhkan peranan khusus pendeta dan orang Lewi.

Cara sembahyang mazhab Reformasi dan Rekonstruksi dipengaruhi amalan ibadat tradisional, tetapi mengandungi bahasa yang lebih mencerminkan kepercayaan liberal daripada liturgi tradisional. Mereka biasanya menyelaraskan atau mengeluarkan doktrin tradisional seperti kebangkitan semula, kedatangan al-Masih untuk menyelamatkan orang Yahudi semata-mata, dan aspek-aspek lain dalam eskatologi Yahudi tradisional. Mereka juga menyoalkan konsep seperti penurunan kitab Taurat di Gunung Sinai, kewujudan malaikat, dosa dan pahala, serta pengalaman ajaib atau ghaib. Dalam sembahyang dua mazhab ini, biasanya 40% hingga 90% kandungannya menggunakan bahasa tempatan atau daerah.

Mazhab Yahudi Reformasi telah membuat banyak perubahan kepada upacara sembahyang agar sejajar dengan teologinya yang lebih liberal. Mereka telah menghapuskan rujukan tertentu unsur tradisional eskatologi Yahudi, seperti al-Masih akan menyelamatkan orang Yahudi, kebangkitan jasad yang telah mati, dan lain-lain. Bahagian bahasa Ibrani sembahyang disingkatkan dan dimodenkan dan doa tradisional digantikan dengan yang moden. Selain itu, selaras dengan pandangan mereka bahawa hukum-hakam Sabat (termasuk larangan bermain alat muzik) tidak boleh diteruskan dalam zaman moden, upacara sembahyang mazhab Reformasi sering memainkan muzik instrumental atau rakaman dengan sembahyang pada hari Sabat. Semua saumaah Reformasi melayan lelaki dan wanita sebagai sama, membenarkan kedua-dua jantina mengambil bahagian dalam semua aspek sembahyang.

Falsafah Sembahyang
-------------------

Seorang askar Israel bertefillin di Tembok Barat sebelum berdoa.
Dalam falsafah Yahudi dan dalam kesusasteraan Rabai, kata kerja "sembahyang" dalam bahasa Ibrani—*hitpallel* (התפללcode: he is deprecated )—sebenarnya merupakan bentuk kediri/merujuk ke arah diri sendiri bagi *palal* (פללcode: he is deprecated ), bermakna menghakimi. Oleh itu, "bersembahyang" menyampaikan konotasi "menghakimi diri sendiri": kesudahannya, tujuan sembahyang—*tefillah* (תפלהcode: he is deprecated )—adalah untuk mengubah diri sendiri.

Etimologi ini konsisten dengan kepercayaan Yahudi tentang kesederhanaan ilahi. Berbeza dengan pengaruh seseorang terhadap hakim manusia yang boleh dipengaruhi oleh emosi dan boleh ubah fikiran, apabila berdoa, bukan Tuhan yang berubah tetapi orang yang berdoa itu. Ini selaras dengan pandangan Maimonides mengenai hidayah Tuhan. Dalam pada ini, Tefillah ialah alat yang Tuhan berikan kepada manusia untuk mengubah dirinya, menjalinkan satu *hubungan* baharu dengan Tuhan—dan dengan itu, takdir baru untuk dirinya dalam hidup.

### Pandangan Kabbalisme

Kabbalah (mistisisme Yahudi esoterik) menggunakan *kavanot*, niat-niat yang khusus, untuk menentukan jalan yang sembahyang itu naik semasa berbicara dengan Tuhan. Tujuannya adalah supaya ia dijawab atau dimakbulkan oleh Tuhan. Kabbalisme percaya bahawa sembahyang mempunyai makna yang lebih mendalam, iaitu ia dapat mempengaruhi realiti dan memperbaiki alam semesta secara langsung. Dalam pandangan ini, setiap kata dalam setiap doa, bahkan setiap huruf dalam setiap kata, mempunyai makna dan kesan yang jitu. Oleh yang demikian, sembahyang mampu mempengaruhi daya ghaib alam semesta dan membaiki apa-apa masalah yang wujud.

Pendekatan ini diterima oleh Chassidei Ashkenaz (Yahudi Jerman zaman pertengahan yang hidup secara salih dan suci), Zohar, riwayat Kabbalisme Arizal, Ramchal, sebahagian besar Hasidisme, Vilna Gaon dan Jacob Emden.

Hasidisme, meskipun menggabungkan pandangan kabbalisme dan kavanotnya, juga menekankan keikhlasan dan kekhusyukan dalam sembahyang. Cicit Baal Shem Tov, Rebbe Nachman dari Breslov, sendiri menekankan kepentingan berbicara dengan Tuhan dengan kata-kata sendiri, yang beliau menggelari Hitbodedut (pengasingan diri) dan menyarankan untuk memperuntukkan satu jam untuk melakukannya setiap hari.

Lihat juga
----------

* Sembahyang upacara Baladi
* Carlebach minyan
* Senarai sembahyang dan berkat Yahudi

Nota
----

1. ↑  Tafsiran ini lebih menjurus kepada tarbiah dan bukan ilmiah, kerana mengikut sejarah makna asal *hitpallel* lebih bermungkinan ialah "meminta penghakiman untuk diri sendiri", atau dalam kata lain men untuk mengemukakan rayuan undang-undang.[*perlu rujukan*]

Rujukan
-------

1. ↑  Tractate Ta’anit 2a
2. 1 2  Steinsaltz, Adin (2000). *A guide to Jewish prayer* (ed. 1st American paperback). New York: Schocken Books. m/s. 26ff. ISBN 978-0805211474. Dicapai pada 25 April 2016.
3. ↑  Bar-Hayim, David (Rabbi, Posek). "Women and Davening: Shemone Esre, Keriyath Shem". machonshilo.org. Diarkibkan daripada yang asal pada 9 Mei 2016. Dicapai pada 25 April 2016.
4. ↑  Weinreb, Tzvi Hersh; Berger, Shalom Z.; Schreier, Joshua, penyunting (2012). *[Talmud Bavli] = Koren Talmud Bavli*. Even-Israel (Steinsaltz), Adin (ed. 1st Hebrew/English). Jerusalem: Shefa Foundation. m/s. 176. ISBN 9789653015630. Dicapai pada 25 April 2016.
5. ↑  Center for Judaic Studies, University of Pennsylvania. "Jewish Liturgy: The Siddur and the Mahzor". Diarkibkan daripada yang asal pada 18 Februari 2012. Dicapai pada 12 Mac 2009.
6. ↑  *Alkitab Versi Borneo* Ulangan 11:13
7. ↑  "Taanit 2a:11". *www.sefaria.org*. Diarkibkan daripada yang asal pada 6 Mei 2021. Dicapai pada 12 Disember 2021.
8. ↑  Mishneh Torah, Hukum-hakam Sembahyang 1:1; Sefer Hamitzvot, perintah suruhan 5
9. ↑  Mishneh Torah, Laws of Prayer 1:4
10. ↑  *Alkitab Versi Borneo* Mazmur 55:17
11. ↑  *Alkitab Versi Borneo* Daniel 6:11
12. ↑  Talmud Babylonia, Berachot 26b; Talmud Yerusalem, Brachot 4:1 (29b)
13. ↑  "Benedictions". *www.jewishvirtuallibrary.org*. Dicapai pada 27 Jun 2022.
14. ↑  Mishneh Torah, Laws of Prayer 1:4
15. ↑  Reif, Stefan C. (19–23 Januari 2000). "The Second Temple Period, Qumran Research and Rabbinic Liturgy: Some Contextual and Linguistic Comparisons". *Fifth Orion International Symposium LITURGICAL PERSPECTIVES: PRAYER AND POETRY IN LIGHT OF THE DEAD SEA SCROLLS*. The Orion Center for the Study of the Dead Sea Scrolls and Associated Literature. Diarkibkan daripada yang asal pada 26 Oktober 2008. Dicapai pada 11 Mac 2009.
16. 1 2 3  "Overview: History of Jewish Prayer". Diarkibkan daripada yang asal pada 5 Jun 2011. Dicapai pada 12 Mac 2009.
17. ↑  Berakhot 2:3
18. ↑  Sotah 7:2
19. ↑  "Ada yang menjelaskan bahawa ini bermakna sembahyang dilaksanakan [...] selepas kehancuran Bait untuk menggantikan persembahan. Walau bagaimanapun, bacaan sembahyang sudah wujud sepanjang era Bait Kedua dengan formula yang hampir sama dengan yang ditetapkan kemudian, dengan beberapa perbezaan yang diketahui. Selain itu, sudah ada saumaah pada masa itu: ada yang berdekatan dengan Bait. Terdapat perselisihan dalam Talmud mengenai sama ada doa-doa ditetapkan untuk mencerminkan persembahan, atau sama ada ia mempunyai asal lain yang tidak berkaitan dengan upacara di Bait." Weinreb, Tzvi Hersh; Berger, Shalom Z.; Schreier, Joshua, penyunting (2012). *[Talmud Bavli] = Koren Talmud Bavli*. Even-Israel (Steinsaltz), Adin (ed. 1st Hebrew/English). Jerusalem: Shefa Foundation. m/s. 175 ff. ISBN 9789653015630. Dicapai pada 25 April 2016.
20. ↑  "Temple Israel Long Beach". Diarkibkan daripada yang asal pada 23 Julai 2008. Dicapai pada 23 Jun 2008.
21. ↑  "The Cosmology of the Mitzvot". Diarkibkan daripada yang asal pada 2 Oktober 2008. Dicapai pada 6 Oktober 2008.
22. 1 2  "Prayer". Diarkibkan daripada yang asal pada 13 Januari 2010. Dicapai pada 7 Julai 2008.
23. ↑  "Parashat Beha'alotecha - 13 Jun 1998. Sivan 19, 5758 - A Taste of Torah in Honor of Shabbat & Yom Tov by Rabbi Avi Weiss". Diarkibkan daripada yang asal pada 19 Oktober 2008. Dicapai pada 6 Oktober 2008.
24. ↑  Green, A. et al. (2013). *Speaking Torah: Spiritual Teachings From Around the Maggid's Table*. Jewish Lights. m/s 13.
25. ↑  Likutei Moharan 2:25

Bibliografi
-----------

* *To Pray As a Jew*, Hayim Halevy Donin, Basic Books (ISBN 0-465-08633-0)
* *Entering Jewish Prayer*, Reuven Hammer (ISBN 0-8052-1022-9)
* *Kavvana: Directing the Heart in Jewish Prayer*, Seth Kadish, Jason Aronson Inc. 1997. ISBN 0-7657-5952-7.
* *Or Hadash: A Commentary on Siddur Sim Shalom for Shabbat and Festivals*, Reuven Hammer, The Rabbinical Assembly and the United Synagogue of Conservative Judaism
* S. Baer. *Siddur Avodath Yisrael* (newly researched text with commentary Yachin Lashon), 19th century.
* *A Guide to Jewish Prayer*, Rabbi Adin Steinsaltz, Shocken Books (ISBN 0-8052-4174-4)
* *Hilchot Tefilla: A Comprehensive Guide to the Laws of Daily Prayer*, David Brofsky, KTAV Publishing House/OU Press/Yeshivat Har Etzion. 2010. (ISBN 978-1-60280-164-6)
* *God's Favorite Prayers*, Tzvee Zahavy, Talmudic Books. 2011. (ISBN 978-0-615-50949-5)
* *Holistic Prayer: A Guide to Jewish Spirituality*, Rabbi Avi Weiss, Maggid Books. 2014. (ISBN 978-1-592-64334-9)

Pautan luar
-----------

 Kategori berkenaan Sembahyang Yahudi di Wikimedia Commons

* Jewish Prayer – Prayer in Judaism – Chabad.org
* The Open Siddur Project
* Outline of prayer services – Jewfaq.org
* GoDaven.com – The Worldwide Minyan Database – GoDaven.com
* Introduction to Jewish Prayer – Aish.com
* Siddur in PDF
* Audio and text of the Siddur – SiddurAudio.com
* Q&A about Prayer – Ask the Rabbi

Templat:Jewish prayers
Templat:Jewish life
Templat:Shabbat

|  |  |
| --- | --- |
| Kawalan kewibawaan: Perpustakaan negara Sunting ini di Wikidata | 
* Israel
* Amerika Syarikat
* Republik Czech
	+ 2

 |